**סיאם** (באנגלית: **Siam** ואחר כך **Ciam**) היא להקה ישראלית שפעלה בישראל ובריטניה בשנות השמונים. הלהקה התאחדה ב-2004 ופועלת מאז לסירוגין.

היסטוריה
--------

הלהקה הוקמה בסוף 1983 על ידי המוזיקאים ג'ף שפירו והדר גולדמן. ג'ף שפירו, סולן וגיטריסט הלהקה הקים בגיל 16 להקת גל חדש, שהופיעה מעט בישראל ועברה ב-1982 לניו יורק, שם הקליטה שירים אחדים. כשחזר שפירו מניו יורק לאחר שנה ראה הופעה של להקת "היחידה לטיפול נמרץ" בקולנוע דן בה ניגן גולדמן, והשניים החליטו להקים להקה. גולדמן התחיל ככנר קלאסי וניגן בתזמורת צה"ל, אך עבר לנגן כינור חשמלי עם סגנון ייחודי והחל לשתף פעולה עם דורון אייל ("שולץ האיום") בלהקת "כרומוזום" ואחר כך "היחידה לטיפול נמרץ".

ההרכב הראשון של הלהקה כלל את נגן הבס יפתח אורי והמתופף דני מקוב. מיום הקמתה הלהקה שרה באנגלית. היא הקליטה שלושה שירים, בהם השיר "Tel Aviv Downtown" שזכה להצלחה יחסית.

ב-1984 הצטרפו ל"סיאם" המתופף אהרון ידידיה ונגן הבס יוסי פיין במקום יפתח אורי ודני מקוב. בסוף באותה שנה הופיעו כלהקת חימום בהופעה של להקת "סוזי והבנשיז" בקולנוע דן בתל אביב.

ב-1985 הוזמנה הלהקה לחמם את הופעות "סוזי והבנשיז" באירופה. שפירו וגולדמן החליטו לנצל את ההזדמנות ועברו לגור בלונדון מתוך כוונה לפרוץ לשוק הבריטי. סיבוב ההופעות עם "סוזי והבנשיז" לא יצא לפועל, ובלונדון הלהקה הופיעה והקליטה שלושה שירים. חברי ההרכב באותה עת היו שוב נגן הבס יפתח אורי והמתופף יניב עצמון. בסוף השנה חזרה הלהקה לישראל והופיעה כלהקת חימום של להקת "טוקסידומון".

ב-1986 הקליטה הלהקה בלונדון מיני-אלבום עם שישה שירים ובקיץ חזרה להופעות בישראל. הלהקה המשיכה לפעול בלונדון אך יניב עצמון חזר לישראל. ללהקה הצטרף שוב דני מקוב שהיה בלונדון לצורך לימודים, אולם עזב לאחר כשנה, במהלך הקלטות האלבום עקב חילוקי דעות עם שפירו וגולדמן.

ב-1989 הוציאה הלהקה לאור את האלבום "War and Peace and Inbetween", שכלל שירים שהוקלטו בשנים 1983–1988, ושירים חדשים שהקליטה עם המפיק הבריטי בוב לאמב, שעבד עם קודם עם הלהקות UB40 ודוראן דוראן, באולפנו הפרטי שבבירמינגהאם. אחר כך הופיע עם המתופף קית בוים (שניגן עם פרנק זאפה ורוד סטיוארט) והבסיסט כריס טיילור. ללהקה היה בעיה לקדם את האלבום באנגליה בשם סיאם מאחר שפעלה להקה אחרת כבר עם שם דומה. בשלב זה החליט גולדמן לחזור לישראל ושפירו הקים להקה חדשה בלונדון בשם "kissing the toad" ("נשק את הקרפד"), שהגיע להופיע בישראל בסוף 1991. גולדמן הקים בישראל להקה חדשה "בארוק" ששרה בעברית, היא הוציאה לאור אלבום אחד בסוף 1992 ואחר כך התפרקה.

ב-1996 התאחדה סיאם להופעה חד-פעמית לקידום הוצאת דיסק אוסף.

ב-2004 שפירו וגולדמן החלו לעבוד על חומרים חדשים לקראת הפקת אלבום חדש. ב-8 בפברואר 2006 ערכה הלהקה הופעה חד-פעמית בערב מחווה לאיש חיי הלילה אלכס צ'רקיס.

ב-2008 הוציא הלהקה אלבום חדש, עם איות חדש באנגלית - Ciam במקום Siam. הלהקה התאחדה להופעה שוב ב-2011. וב-2015 התאחדה שוב כדי לחמם את להקת "סווייד" בתל אביב.

דיסקוגרפיה
----------

* Siam - Mini Album, 1986
* War and Peace and Inbetween, 1989
* 1996 ,Siam - אוסף
* 2008 ,Ciam – Anonymous

קישורים חיצוניים
----------------

* סיאם, באתר MusicBrainz (באנגלית)
* סיאם, באתר Discogs (באנגלית)
* סיאם, באתר Songkick (באנגלית)

הערות שוליים
------------

1. ↑  מופע נוסף ל"יחידה לטיפול נמרץ" במוזיאון תל"אביב, דבר, 25 בינואר 1983  
יוסי חרסונסקי, התבשיל של שולץ, מעריב, 31 בינואר 1983
2. ↑  יוסי חרסונסקי, הערב: "סיאם" במוזיאון, מעריב, 17 ביוני 1984
3. ↑  "סיאם" יחממו את סוזי, חדשות, 22 בנובמבר 1984
4. ↑  ציפה קמפנסקי, הופעה אחרונה - להקת סיאם בקולנוע דן, חדשות, 2 בדצמבר 1984
5. ↑  איציק יושע, שיחקו אותה בלונדון, חדשות, 15 באוקטובר 1985
6. ↑  איציק יושע, טוקסידו מון חוזרת, חדשות, 14 באוקטובר 1985
7. ↑  שרון מולדבי, להקת סיאם בביקור מולדת, חדשות, 25 ביולי 1986
8. ↑  גיורא פרבר, התחלה - בין א-הה לסימפל מיינדס, חדשות, 6 באוקטובר 1988
9. ↑  בועז כהן, נקמת הדני, חדשות, 13 ביולי 1989
10. ↑  בועז כהן, תקליטים חדשים - בין קפיצה לקפיצה - סיאם - הד ארצי, חדשות, 18 במאי 1989
11. ↑  בועז כהן, עם כל הצניעות, חדשות, 4 במאי 1989
12. ↑  עמית שהם, הנסיכה והצפרדע, חדשות, 16 באוקטובר 1991  
טל פרי, לצפרדע יש בעיות שר זהות, מעריב, 17 באוקטובר 1991
13. ↑  יואב בירנברג, אחרי גוויעתה הסופית של סיאם, תום ימי לונדון ואמסטרדם, הדר גולדמן מתמסד, חדשות, 27 ביולי 1992
14. ↑  עמית שהם, בפונדק הקבוע של פיטר ואנדרו - בארוק / "בארוק"/ פונוקול, חדשות, 16 בדצמבר 1992
15. ↑  סיאם ואבטיפוס מתאחדות בערב לזכרו של אלכס צ*רסקי*, באתר "הבמה"
16. ↑  שגיא בניטה, העיר, סיאם: כמו רדיוהד בימיה הראשונים, באתר הארץ, 1 בנובמבר 2008
17. ↑  אסף נבו, ‏"אני אחד הכנרים החשמליים הטובים בעולם", באתר ‏מאקו‏, 5 בדצמבר 2011
18. ↑  איתי שטרן, להקת "סיאם" מתאחדת כדי לחמם את "סווייד", באתר הארץ, 14 ביולי 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009831980905171
* MusicBrainz: a808e198-d647-4811-8b8f-3943fbdfd0f4

 |